Nous, officiaus de la court de Besançon, faisons savoir... que Jehanz, diz de Ralans, clers, [et] Estevenins, diz de Ralans, ses freres, demorant à Bleterans, ont confessé et publiemant cogneu en droit, per devant nostre comandemant, lour avoir repris en fié et en chasemant, pour lour et pour lour hoirs perpetualmant, de noble baron et puissant monsignour Jeham de Chalon, signour d’Arlay, [pour luy et] pour ses hoirs, les terres et les choses ci après escriptes, c’est assavoir chascun de lour, ensi come ci après est devis et ordenez. Premierement, lidiz Jehans de Ralans, doues pieces de terre assises sur la rue Valaise, et siet li une delez le chemin, li autre siet delez la terre à l’abasse de Chastel-Challon; item, une piece de terre qui siet ou leu où l’on dit Longues Pieces, delez la terre Girart Dessus Les Autres; item, une autre piece de terre assise ou leu que l’on dit Champvoir, joste la terre Garinat Quinart; item, doues pieces de prey assisses en la prairie de Larnay, desquex l’une siet delez la terre mons. Mathey de Saint-Lathaint, et li autre siet delez la terre l’abasse de Chastel-Challon, et la tient li Brunequins; item, esdiz prez de Larnay doues pieces, et siet l’une delez la terre Vuideauble et Berther, et li autre siet delez la terre es Riquaus; item, en la Vernée doues pieces, et siet l’une delez la terre es anfanz Jeham Joffroy, et li autre siet delez la terre à l’Abasse; item, es Longaines doues pieces de terre, et siet l’une delez la terre à l’Abasse, et li autre delez la terre es anfanz Jeham Joffroy; et une piece assisse sus l’estant l’Abasse, delez la terre ladite abbasse; item, doues pieces esquieles li estant audit Jeham de Ralans est fermez, et siet l’une delez la terre Perrenat Losse, et l’autre delez la terre Henri Michelet; item, une autre piece de terre où li maison Gauthier, de Larnay, est assisse, et est delez la terre l’Abasse; item, une autre piece en laquel li maisons es anfanz Villaz est assisse, et siet delez la terre Henri Michelet; esquex pieces de terre cy dessus nommées il ai bien, si come lidiz Jehans de Ralans l’affarme, XX jornaux de terre, que em prez, que em champs, que en cultis, et n’i est pas contez li estant de Lernay, et sunt assises les terres et les prez dessusdiz ou territoire de Bleterens et de Larnay. Item, ce sunt les choses que lidiz Estevenins de Ralans a pris doudit monsignour de Chalon, c’est assavoir: premieremant, sa maison de bourc de Bleterens, qui siet entre la maison es anfant à Boillet, et le chasaul de ladite maison; item, la moitié de un meys assis à Blaterens la vile, liquex mex est appelez li mex ez Thymonet, qui part à terre de Vers et est taillaubles; item, les censes, les courvées et les gelines que li mès ci après devisez li doivent, c’est assavoir: li mès es Torelet, li mès es fiz Juiet, le mès Willardet, le mès Marion la Riche, le mès es anfanz Andrier au Peletier, le mès à la Rubiete, le mès à la fame Rodet au Gerardet, esquex mas dessus devisez li Ros, de Vers, prent la moitié de ladite servitude et lidiz Estevenins l’autre, et tient l’on de lour per paiant à lour les courvées, les censes et les gelines dessusdites. Item, ai repris en fié et en chasemant, comme dessus, lidiz Estevenins doudit monsignour de Chalon XVIII journaux de terre arauble es jornaux de Chenans, assis es trois fins de Bleterens et en la riviere souz Nance; item, les diesmes que lidiz Estevenins prent en la moitié de ladite terre; item, doues soitures de prez, assises en la praierie de Bleterens. Item, ce sunt les choses que li devantdit Hugues Michelet ai repris en fié doudit monsignour de Chalon, c’est assavoir V soiturres de prey assises em prey Belin, delez le prey es Goissenat; item, une grant pose à cheval, assise en l’Assart, que li Rosselet gaignent; item, une coste, assise en Saignois, et part de Oudet, de Vers; item, une autre chose, assise vers les Forches, qui part à Estevenin de Ralans; item, une autre coste qui part à Oudet, de Vers, et siet vers l’Abespin; item, une autre coste, assise delez le champ au fil Sarron, et part à Oudet, de Vers. Some de ceu que lidiz Hugues reprent en fié doudit mons. de Chalon: cinc soiturres de prés et de terre arauble, trois jornaux à cheval. Et de ces choses dessusdites et pour iceles li devantdiz Jeham de Raulans, Estevenins et Huguenins, pour lour et pour lours hoirs, sont antrez en l’omaige et en la foy dou devantdit monsignour, pour lui et pour ses hoirs, en tel meniere et en tel condition que pour ce li devantdit Jehans, Estevenins et Huguenins et lour hoirs doivent estre franc et quitte de toutes choses et de touz autres servitutes, ensi come li autre gentilhome de Bleterens sont, et les doit maintenir lidiz messires d’Arlay et sui hoirs, lour et lour hoirs, en la forme et en la maniere de ses autres gentilshonmes de Bleterens, par ensi come li devantdit Jehans de Ralans, Estevenins et Huguenins hont affermey per devant nostredit comandemant. Et toutes ces choses dessusdites et devisées li devantdiz Jehans de Ralans, Estevenins et Huguenins ont confessé et publiement recogneu per devant nostredit commandemant estre veraies, et les ont promis, pour lours et pour lours hoirs, per lour soirement donné corporalment sus saint ewangiles et per solempne stipulacion, tenir et garder fermement, et qu’il ne venront encontre per lour ne per autrui, taisiblement ne en apart; et ont renuncey... En tesmoingnaige de laquel chose, à la requeste des devantdiz Jehans de Ralans et Huguenin et Estevenin, faites à nos par ledit notaire juré de nostre court, avons mis en ces presantes lettres le seaul de la court de Besançon. Faites et données le juedi devant la feste de la invencion de saint Estene, l’am Nostre Signour corrant par mil trois cenz et dix.